Papersnake/gushiwen huggingface dataset:
和杨廷秀至后睡觉
王蔺（宋代）

池塘春梦草初生，江左诗来得我惊。
开秩快观醒倦眼，挑灯细我度寒更。
追参李杜今无敌，挥斥侯刘独有声。
一首敬酬三百首，深惭坡老和渊明。
北邙治
张继先（宋代）

满坛明月化宫春，千古依依杨柳津。
碧沼不容生俗物，玉毫宁柳示俦人。
幽寻已与三玄约，静乐谁知一点亲。
世外清游堪准拎，轮蹄无迹辗香尘。
禅人并化主写真求赞
释正觉（宋代）

额高耸骨，眼深藏神。
诸缘{左氵右曶}合，一默真醇。
自得混成物我，谁能碎折根尘。
不来而来不见见，会有知音彼上人。
病中雪夜闻韩六秘校会诸君二首
强至（宋代）

别都观阁玉栏干，尤称褰帘把酒看。
唯有三冬多病容，拥衾时听夜声乾。
寄题黟县舒先生十柳轩诗二首 其二
张扩（宋代）

十柳五柳复何为，今人古人心要知。百年实录先生传，五字格言彭泽诗。

近闻收秫颇狼藉，谁与结社相娱嬉。我亦江湖漫浪者，尚堪束带向群儿。
雪楼程御史次方山房韵见寄用韵答赋三首
何梦桂（宋代）

青楼有蛾眉，翳袖渺独处。
日暮赋摽梅，愧我求彼士。
谁家操孤鸾，感此中夜起。
明河落天西，玉绳低欲轾。
结言藉媒劳，恩重报到无。
明珠在羅襦，谁能谅心事。
次林员外新店驿壁间三首 其三
王越（明代）

道经新店驿，梦落楚山中。王化虽无外，乡音较不同。

石屏清入画，水镜净涵空。回首南天远，三呼祝圣躬。
偈颂六十首
释昙华（宋代）

千年田，八百主。
甜瓜彻蒂甜，苦瓠连根苦。
君不见禾山解打鼓，瓠不见采菊东篱下，
千山万山叠叠高门户。瓠不见光孝僧堂六七间，
日日普请搬泥土。瓠不见临济主中宾宾中主，
二三四七面相睹。报禅流莫莽卤闻，
普请欢喜搀先去。去去实不去，
途中好善为。来来实不来，
路上莫亏危。瓠不见主中主，
个个衲僧气如虎。
偈颂一百二十三首
释普度（宋代）

不钉桃符，不悬艾虎。
驾铁牛机，击涂毒鼓。
千妖百怪尽潜踪，灵鹫峰高日卓午。
潍县八景 其二 南溪垂钓
张起岩（元代）

垂柳阴阴蘸碧溪，溪边钓叟坐苔矶。是非拨置纶竿外，閒看沙头白鹭飞。
富览亭
楼钥（宋代）

城郭占佳胜，眼高贞白鼍。
霜天开浩荡，云屋涌嵯峨。
四面山总好，东窗江最多。
脚跟盘巨石，吞吐任风波。
留别县僚
洪适（宋代）

满城鼓吹出林坰，珍重来思此日情。共说栖鸾留政迹，自怜展骥坠家声。

一时宦侣推儒雅，百里民编乐治平。山意川容若相挽，不堪整驾问归程。
次韵答学者四首
陈师道（宋代）

太阿无前锋不缺，铅刀不堪供一切。
至柔绕指刚则折，善而藏之光夺月。
杏花
董嗣杲（宋代）

太极林中碎锦堆，花仙曾识探花回。
自知坛上弦歌乐，谁想轩前羯鼓催。
烟撚湿须攒绮绣，露零醉脸削琼瑰。
野行觅酒无童指，拟拾遗仁作药媒。
送曹机宜
度正（宋代）

温公早岁侍天章，万里西来漕益昌。
讲学于时资友镇，留题到处著男光。
春秋比较年相似，诗礼渐摩日正长。
发策决科自馀事，要须器业踵前芳。
老仲夜集
钱时（宋代）

谭兵谁是古君子，说易难逢大丈夫。风月岁寒双塔夜，一卮清露世间无。
挽柳斋陈公四首
刘克庄（宋代）

已老乌衣巷，何心虎节门。
予宁无可毁，公尚有流言。
客散翘材馆，樵窥独乐园。
空留殿后者，头白赋招魂。
寄南岳诸道友
齐己（唐代）

南望衡阳积瘴开，去年曾踏雪游回。谩为楚客蹉跎过，

却是边鸿的当来。乳窦孤明含海日，石桥危滑长春苔。

终寻十八高人去，共坐苍崖养圣胎。
寄诗友
杜荀鹤（唐代）

别来春又春，相忆喜相亲。与我为同志，如君能几人。

何时吟得力，渐老事关身。惟有前溪水，年年濯客尘。
阳朔看山 其二
蒋琦龄（清代）

山山皆如画，犹恐画未能。何独一小山，偏以画见名。

苔草炫金一，悬崖展幛屏。石纹泼水墨，一幅浑天成。

当其有山时，世未有丹青。胡为造化儿，预构狡狯情。

画师摹真山，山乃以画称。转辗但相似，何者为山形。

是周亦是蝶，此理难具明。问山山不语，尽日山中行。
金缕曲 代送同僚 以上四印齐本墙东诗余二十
陆文圭（元代）

乍到蓉城路。听儿童歌谣德政，感恩如父。好人西京循吏传，谁感今人非古。留遗爱、甘棠佳树。节操冰霜清凛凛，看和风、吹作阳春雨。程去速，遽如许。我来不见空怀伫。望彼美、碧云暮合，草萋南浦。信是有才供世用，敢择东西何处。又谁念、婴儿思乳。不恨使君吾不识，恨使君不与吾相辅。聊寄意，短长句。
奉和袭美酒中十咏。酒星
陆龟蒙（唐代）

万古醇酎气，结而成晶荧。降为嵇阮徒，动与尊罍并。

不独祭天庙，亦应邀客星。何当八月槎，载我游青冥。
偈颂七十六首 其六十三
释师观（宋代）

此世不移动，彼世不改变。当处发生，随处灭尽。阿呵呵，见不见，秋风一阵来，落叶两三片。
次韵酬周长卿 其二
杨宾（清代）

省觐今朝塞北来，知心漫许出群才。老亲未得师三浙，小子空惭赋七哀。

故国衣冠虽不改，边门鼓角定相催。何当日下金鸡赦，作伴同行过誓台。
恋绣衾（闺怨）
刘学箕（宋代）

柳絮风翻高下飞。雨笼晴、香径尚泥。女伴笑、踏青好，凤钗偏、花压鬓垂。

乱莺双燕春情绪，搅愁心、欲诉向谁。人问道、因谁瘦，捻青梅、闲敛黛眉。
南乡子
蔡伸（宋代）

天外雨初收。风紧云轻已变秋。邂逅故人同一笑，迟留。聚散人生宜自谋。

去路指南州。万顷云涛一叶舟。莫话太湖波浪险，归休。人在溪边正倚楼。
溪桥晚步
刘学箕（宋代）

一带清溪浅洋沙，松桥横渡野人家。
平林尽日霜风劲，枫叶翻丹似落花。
午憩二首
杨万里（宋代）

晴边雨後麦秋时，风色轻轻日色微。
已隔深溪仍蘸水，却教人折野蔷薇。
冠氏雨中
路铎（金朝）

气肃关河万绿摧，远游节物动悲哀。人牛不见晓烟重，草树有声山雨来。

老矣何堪米盐事，中之安得圣贤杯。遥怜鹤发孤云底，日望林梢一叶回。
青玉案·至宜州次韵上酬七兄
黄庭坚（宋代）

烟中一线来时路。极目送，归鸿去。第四阳关云不度。山胡新啭，子规言语，正在人愁处。
忧能损性休朝暮。忆我当年醉诗句，渡水穿云心已许。暮年光景，小轩南浦，同卷西山雨。
和梅花百咏诗 其十一 寻梅
王夫之（明代）

消息心知在别峰，南参烟水尚重重。溪云乍捲流泉细，一点香飘带影逢。
睦州千峰榭二首 其一
韦骧（宋代）

千峰围绕自苍然，古榭凄凉不记年。搜索旧名逢雅尚，主张佳记有豪篇。

坐凌翠霭群嚣隔，眼入清秋万状全。芜废不唯兴此地，当知民物尽陶甄。
刘会卿病中典衣买歌者因持絮酒就其丧所试之
张献翼（明代）

昨日经过欢燕时，满堂歌舞金屈卮。
日日日斜舞长袖，夜夜夜深歌接?。
今日欢情犹未足，炙鸡絮酒还来续。
何戡虽善歌，唐衢亦善哭。
一生一死复一杯，或歌或泣还成曲。
座上多白云，门前总流水。
人琴叹俱亡，风流浑不死。
十千五千未满杯，三弦四弦已盈耳。
佳婿佳儿垞帐前，故人故宴帷堂里。
山阳笛，伯牙琴，至今千载为知音。
平生尊酒若常在，生死交情深不深。
梦舜抚琴歌
张生（唐代）

南风薰薰兮草芊芊，妙有之音兮归清弦。

荡荡之教兮由自然，熙熙之化兮吾道全，薰薰兮思何传。
扬子江阻风戏柬同舟诸友
胡奎（元代）

金焦两山青突兀，人言下有蛟龙窟。飓风吹浪打船头，白日低昂天倒流。

安得列禦寇，三清八极同遨游。
次韵子似梅花 其三
韩淲（宋代）

雪里何如月下逢，一般景色一般容。分明天地之尤物，便只枝梢画莫穷。
山家闺怨诗
张正见（南北朝）

王孙春好游，云鬓不胜愁。离鸿暂罢曲，别路已经秋。

山中桂花晚，勿为俗为留。
菜羹二首
姜特立（宋代）

一自入金门，屡蒙分玉食。
今朝苜蓿盘，犹疑照初日。
雨中自秘书省访王三侍御知早入朝便入集贤…诗赠之
李德裕（唐代）

共怜独鹤青霞姿，瀛洲故山归已迟。仁者焉能效鸷鹗，

飞舞自合追长离。梧桐迥齐鳷鹊观，烟雨屡拂蛟龙旗。

鸿雁冲飙去不尽，寒声晚下天泉池。顾我蓬莱静无事，

玉版宝书藏众瑞。青编尽以汲冢来，科斗皆从鲁室至。

金门待诏何逍遥，名儒早问张子侨。王褒轶材晚始入，

宫女已能传洞箫。应令柏台长对户，别来相望独寥寥。
偈颂一百零三首 其十六
释月涧（宋代）

横十尺，竖十尺。潦倒鞠多尊者，三千里外斫额。
寄题湖州沈秀才天隐楼
文同（宋代）

自念久不偶，归老东南州。
地名水精宫，家有天隐楼。
收卷势利心，欲与汗漫游。
出处固以义，无为子光羞。
如梦令（七夕）
张元干（宋代）

雨洗青冥风露。云外双星初度。乞巧夜楼空，月妒回廊私语。凝伫。凝伫。不似去年情绪。
又次韵游小云居
苏辙（宋代）

溪上浮花片片轻，溯流登岸得山行。
僧房幽绝云居小，春日阴睛野色明。
永远林栖真有道，溺沮耕养亦忘情。
此身此意何年遂，空使常谈笑老生。
醉後作小草因成长句
陆游（宋代）

天教老去未全衰，犹欠纵横万首诗。
家近将军觞咏地，身如太史滞留时。
酒翻银浪红螺醆，墨涌玄云紫玉池。
流落不妨风味在，花前醉草写乌丝。
水浅舟滞解闷十绝
郑獬（宋代）

酒徒不复少年时，白发狂歌亦未衰。
更与春风酬一醉，好花犹有两三枝。
题刘奉礼书斋
胡宿（宋代）

人尚西斋学，家承北第荣。锦囊添句重，蟾滴试毫轻。

底法成新构，开书泣旧楹。丹山消息断，喜见凤雏声。
次韵仲平雪中之作
周紫芝（宋代）

少年何尝屈此膝，自料一生能几屐。谁知腊月雪蔽空，三日衡几断人迹。

心知无事止坐诗，天解穷人无乃力。故山欲放雪中梅，空恨此中无铁石。

中郎官热亦怕寒，著意说穷聊作剧。北风吹酒天始愁，玉雪满空心自怿。

想君盐絮方入诗，怜我鬓须同一色。山行安得趁骅骝，快踏琼田四蹄疾。
幽居三咏 其二 黄杨
王十朋（宋代）

兵火回头二十年，吾家此树实青毡。儿时尚及见封植，乱后那知独保全。

虽荷生成能蓊郁，不轻剪拂岂团圆。主翁不忍加斤斧，旧物于人最可怜。
次韵知县兄秋怀三首
苏泂（宋代）

秋花秋水两相宜，白发于秋更有期。
三十年来无世味，清修除是老僧知。
满江红 自封邱北岸渡河至汴梁
陈维崧（清代）

漭漭河声，捩柁处、怒涛千尺。绝壁下、鱼龙悲啸，水波欲立。

一派灰飞官渡火，五更霜洒中原血。问成皋、京索事如何。

都陈迹。

虫牢外，风萧瑟。廪延畔，沙堆积。试中流骋望，百忧横集。

混混且拚流日夜，芒芒不辨天南北。但望中、似见有人烟，陈桥驿。
减字木兰花 一饮士出示杜甫游春诗卷
尹志平（元代）

游春畅饮。万物熙熙花似锦。畅饮游春。迷了从来多少人。儒流饮士。几个能通天外志。饮士儒流。谁肯忘情言下休。
应庵师祖赞
释崇岳（宋代）

深入虎穴，有屈难雪。
天下应庵，只得一橛。
奉答虞伯生侍讲
至仁（明代）

散花丈室拥天姝，金粟如来安稳无。不二门开唯一默，对谈还许老文殊。
冒雨晚归马上口占
宋祁（宋代）

满盖繁声结暝凉，独驱归马向閒坊。
嚣尘暂息非无意，半作冲泥污锦鄣。
涉园偶成
郑刚中（宋代）

颓龄正是投闲好，胆薄谁知与拙兼。
棋信天机那论失，酒随客量不教添。
静冲小雨看花蕾，时拨苍苔候笋尖。
幽鸟叶间如有语，比翁难作逸群髯。
次韵张直阁雪诗余亦有诗方遣送而未达
项安世（宋代）

信口粗吟信手书，苍黄未到隐君庐。
伻来已有诗相逼，我亦谁君子亦如。
写出崩腾来浩荡，看成飞舞带纡馀。
老夫赖有儿时狯，因索先偿得少徐。
秦淮泛舟
梁肯堂（清代）

管细弦幺簇画船，河亭风幔斗芳鲜。消魂一曲秦淮水，才见垂杨便可怜。
贺新郎
郑元秀（宋代）

急雨收庚暑。倚三峰、祥光万丈，晓窥临汝。金石台边人语闹，惊晓麟书夜吐。又却是、重生申甫。笔底婆澜翻瀚海，更风流，不减王文度。冰共雪，是标矩。

双凫有底人间住。为萍江，一齐洗尽，吏奸民蠹。见说王堂新有诏，趣近尧天尺五。看紫闼黄扉平步。我有新翻长寿曲，愿淮波、衮衮长东注。波未竭，寿无数。
寄续尊师
于鹄（唐代）

得道任发白，亦逢城市游。新经天上取，稀药洞中收。

春木带枯叶，新蒲生漫流。年年望灵鹤，常在此山头。
半落梅
李龙高（宋代）

飘零大半委山坡，雨雪无情尚折磨。
纵有风流前辈在，贞元朝士想无多。
诸儒为张禹语
佚名（魏晋）

不欲为论。念张文。
咏史
皎然（唐代）

独负高世资，冥冥寄浮俗。卞子去不归，何人辩荆玉。

鬻舂意不浅，污迹身岂辱。鸾铩乐迍邅，虬蟠甘窘束。

五噫谲且正，可以见心曲。
次韵向宪见赠三首 其二
洪适（宋代）

四望荒楼观，登高动土思。山川相映带，桃李已纷披。

汉节人重仰，黄陂世莫窥。三章堆锦绣，唐突古西施。
十六字令 无题
葛宜（清代）

月。映绮罗寒愁倚阑。佳人怨，相思隔万山。
邢台怀古
洪迈（宋代）

蕞尔邢侯国，巍然昭义军。未能为晋重，忽已被梁分。

壤沃连三郡，时移出四君。苍茫怀古意，群丑谩纷纭。
春社日祀事既毕轿中得三绝
魏了翁（宋代）

阴雾冥蒙慢鼓鼙，田坡勃窣误轮蹄。
居人闭户未忺起，太守车前一尺泥。
观溪西子弟降仙
刘克庄（宋代）

似有物凭箕，傍观竞卜疑。
曾从师授易，肯问鬼求诗。
岩穴虽高枕，乾坤尚弈碁。
老儒心下事，未必紫姑知。
赠雷相士
王镃（宋代）

心事分明说与君，功名已付峡西云。
只须相我穷吟骨，清比唐人得几分。
至後入城道中杂兴十首
杨万里（宋代）

长亭阿姥短亭翁，探借桃花作面红。
酒熟自尝仍自卖，一生割据醉乡中。
迎春花
曹彦约（宋代）

睡入华胥日未曛，博山何在宝香闻。
觉来但有南窗静，叶瘦花肥醉锦薰。
时彦行俭习礼入山观玉泉想见佳致故作诗奉寄
杨士奇（明代）

万顷西湖一鉴澄，玉泉淠沸泻泠泠。昔年两度游曾遍，此日三泠兴共乘。

石畔漱流仍命酒，山中瀹茗定逢僧。从知登历多高咏，还对苍崖第几层。
踏莎行（戊寅秋客中怀钱塘旧游）
柴元彪（宋代）

淡柳平芜，乱烟疏雨。雁声叫彻芦花渚。亭前落叶又西风，断送离怀无著处。

切切归期，盈盈尺素。断魂正在西兴渡。满船空载暮愁来，潮头一吼推将去。
卜算子慢
马子严（宋代）

璧月上极浦。帆落人挝鼓。石城倒影，深夜鱼龙舞。佳气郁郁，紫阙腾云雨。回首分今古。千载是和非，夕阳中、双燕语。

向人诉。记玉井辘轳，胭脂涨腻，几许蛾眉妒。感叹息、花好随风去。流景如羽。且共乐升平，不须后庭玉树。
点绛唇（辛亥饯陈次贾归）
李曾伯（宋代）

懒上巍楼，楚江一望天无际。漫游萍寄。莫挽东流水。

一片秋光，游到山阴里。人还记。戍边归未。更忆鲈鱼美。
初至江城寓分司衙
董嗣杲（宋代）

书生浪出值暑天，何啻千里身在船。
今辰忽向船亭坐，头眩犹类濒江牵。
履平划地若恍惚，四体不舒惯臲杌。
自嗟时滞久劳苦，驱驰负得贫筋骨。
奉使衙深少吏胥，干官占了东偏居。
西偏有轩扁清足，憔悴几竿苍竹疏。
射檐莫禁落日晒，平白将身随炉鞴。
不奈羸躯苦热情，无故要偿行脚债。
富池狂游期者谁，卷雪楼燬空有基。
离船未久抱虚晕，孱弱忍蹈波涛危。
官衙寂然且卧病，便行小伺西风劲。
庐山夜眠不熟泪不乾，梧树支离凋井阑。
疑露堂前紫薇花两株，每自五月盛开，九月乃衰
杨万里（宋代）

似痴如醉弱还佳，露压风欺分外斜。
谁道花无常百日，紫薇长放半年花。
鹊桥仙（寄朋权）
张继先（宋代）

神清心妙，山长水远，有分何年瞻望。晴空一月彩云飞，又起我、无穷想像。

一阳门径，九华恩露，惟愿分明指向。竹风频起紫微烟，似有意、许归吾党。
醉妆词 闺思
张槎（清代）

江头路。山头路。知在谁边住？马行处。车行处。只有乌桕树。
至黄州吊东坡
施宜生（金朝）

文星落处天应泣，此老已知吾道穷。事业谩誇生仲达，功名犹忌死姚崇。
东渡遇洪荫之
林鹤年（清代）

郭泰同舟日，髯苏出狱年。天涯仍是客，胜侣尚如仙。

风定涛还响，烟销月再圆。凭阑观海意，谁为障东川。
新丰主人
钱起（唐代）

明代少知己，夜光频暗投。迍邅终薄命，动息尽穷愁。

自欲归飞鹢，当为不系舟。双垂素丝泪，几弊皂貂裘。

暮鸟栖幽树，孤云出旧丘。蛩悲衣褐夕，雨暗转蓬秋。

客里冯谖剑，歌中甯戚牛。主人能纵酒，一醉且忘忧。
送元勋不伐侍亲之官泉南八首
李廌（宋代）

君房言语妙知名，元凯春秋癖已成。
作者风流公莫让，要令江海听文鸣。
秋（一作王毂诗）
王睿（唐代）

蝉噪古槐疏叶下，树衔斜日映孤城。

欲知潘鬓愁多少，一夜新添白数茎。
璜源宗人珏寿庆楼
吴浩（宋代）

吾宗培世德，盛事褒一门。
仰颜有寿母，挽目见子孙。
平生青云器，威凤宜孤鶱。
脱然舍荣爵，回车息深村。
服勤养堂中，身已大父尊。
戏彩时趋庭，奉舆日涉园。
所至畴接武，顾见贻厥繁。
今年结高楼，长少数凭轩。
群星环婺女，列象如可扪。
云傍檐楹飞，山邻窗山蹲。
往来乌鹊喜，回互竹木蕃。
良辰风日佳，容与同芳樽。
循孩度雅乐，清响闻天阍。
男儿贵恢豁，楼记聆绪言。
谷共里人饱，书从寒士繙。
善源深复深，河流出崑崙。
吾颂殊未艾，玄来更瑶琨。
谒金门（惜春）
朱子厚（宋代）

风又雨。春事自无多许。欲待柳花团作絮。柳花冰未吐。

翠袖不禁春误。沈却绿烟红雾。将谓花寒留得住，一晴春又暮。
答彭以直
张埴（宋代）

南山岁云莫，此日别玄同。
至今梅花句，华耀白发翁。
三见秋江月，何事苦萦系。
两夜金风生，吹清几山桂。
所思酹尊酒，叱鬼上车柳。
长笑镜石边，更作推敲手。
炯然此心期，相照应万时，
黄千不用多，拜手藏君诗。
题资福院平绿轩
莫柯（宋代）

世累苦萦束，官闲得自便。
未赓三隐句，聊叩二乘禅。
壮志羞朋旧，长歌且圣贤。
每因休沐地，思办买山钱。
淮南卧病感路群侍御访别
鲍溶（唐代）

西台御史重难言，落木疏篱绕病魂。

一望青云感骢马，款行黄草出柴门。
长安春日野中
朱庆馀（唐代）

青春思楚地，闲步出秦城。满眼是岐路，何年见弟兄。

烟霞装媚景，霄汉指前程。尽日徘徊处，归鸿过玉京。
赋道傍菊
赵蕃（宋代）

山行渐欲堕荆榛，夹道黄花独尔新。
野外篱边非失所，尚能寒眼动诗人。
赵提荆挽词
楼钥（宋代）

毓秀从天派，盱衡动至尊。
使星方炳耀，卿月遽侵昏。
已矣悲吴馆，谁欤护北门。
庆源流未艾，文献蔼诸孙。
梅实
杨公远（宋代）

累累青子缀枝丫，一味含酸软齿牙。
不独曹军资止渴，也曾调鼎佐商家。
送樊景瞻河南大参
丘浚（明代）

天光近处地蒲青，记得君王问贾生。谩向河南望河北，碧天凉露滴金茎。
双桐生空井
释今沼（明代）

傍井双桐树，苕苕拂故宫。清凉生夜月，飒沓起秋风。

作瑟材徒具，栖鸾事已空。蔡郎无近信，惆怅碧云中。
秋冷一首
苏籀（宋代）

岚烟澹澹雨飕飕，残卉折槎陂水头。
赎尔典裘扃户牖，饶伊夹幕閟娟柔。
{上艹下登}蓑廛肆斗牢落，泞潦穷途强释愁。
箬下浮君霜露旦，岂应虚诧钓诗钩。
春日游仁园见壁间咏菊诗和其韵 其一
庞钟璐（清代）

简书无计定苍黄，赢得星星两鬓霜。缥缈堪寻蓬岛胜，绸缪且补苇城荒。

更期飞将从天降，可许颓波障海狂。惆怅苏台麋鹿走，何时重复吊真娘。
如梦令
卢蕴真（清代）

晓梦未离鸳被，忽被啼莺惊起。浓翠扑帘旌，飞遍一庭红紫。

弹指。弹指。九十日春去矣。
九日南山
万某（宋代）

南山何峨峨，群峰秀色聚。
朝晖与夕霭，无□□去住。
徘徊九折与，萦曲一川注。
悬岩置屋少，□穴亦可度。
苍然老楠木，几阅风霜斁。
孙枝长□许，老干未肯仆。
昔年重九日，来者必三顾。
题诗刻峭壁，皆欲寄□□。
念我独何人，今日追故步。
凌晨出南门，风雨怯行路。
不惮登涉难，恐失此日故。
造物亦随人，晴明送日暮。
徐行两柏间，杯盘共草具。
宾僚不鄙我，笑语露情愫。
他时傥再来，莫指桃源误。
观大水望朝阳岩作?此诗为沈辽作?
苏轼（宋代）

朝阳岩前不结庐，下眺江水百步余。
春泉溅溅出乳窦，青莎白石半洿途。
不到津头二三日，谁知江水涨天墟。
遥望横杯不敢济，岩口正有人罾鱼。
登朝汉台
黎邦琰（明代）

漠漠荒台辇道平，居人犹指旧时名。并吞百粤迷秦垒，箕踞三关阻汉兵。

迟日乍摇芳杜色，残霞初散鹧鸪声。凄凉霸业空黄土，不博千金陆贾行。
杭州八咏 其一 有美堂
赵抃（宋代）

城在东南诚第一，江湖只向坐中窥。斯堂占胜名天下，况有仁皇御制诗。
行色
司马池（宋代）

冷于陂水淡于秋，远陌初穷到渡头。
赖是丹青不能画，画成应遣一生愁。
雨香馆对雨 其一
弘历（清代）

坐我雨香馆，山云送雨香。岩丛同臭味，涧叶竞芬芳。

听瀑千琴奏，披襟六月凉。长空渺何极，纵目正苍茫。
谢佛眼师号
释慧开（宋代）

皇恩颁自九重城，雨露缠沾草木荣。
佛祖门庭增瑞气，四海欢木万岁声。
忠心护国成勋业，君父开臣佛眼睛。
寿山福海恩难报，永日寥寥贺太平。
偈颂五十一首
释大观（宋代）

圆觉伽蓝，牛头北马头南。
平等性智，七十三八十四。
齩定牙关，四棱蹋地。
武林春游即事
李德真（宋代）

风光如此莫伤春，云树烟花一色新。
杜宇不啼真解事，帝乡谁是肯归人。
送刘公求还庐陵兼属张元亨五首 其二
赵蕃（宋代）

中垒西京儒士，魏唐变作文章。源委祇今安在，萧滩滩水深长。
轼以去岁春夏侍立迩英而秋冬之交子由相继入
苏轼（宋代）

瞳瞳日脚晓犹清，细细槐花暖自零。
坐阅诸公半廊庙，时看黄色起天庭。
（仆射吕公、门下韩公、左丞刘公，皆自讲席大用。
）上尊初破早朝寒，茗碗仍沾讲舌干。
陛楯诸郎空雨立，故应惭悔不儒冠。
两鹤催颓病不言，年来相继亦乘轩。
误闻九奏聊飞舞，可得徘徊为啄吞。
微生偶脱风波地，晚岁犹存铁石心。
定是香山老居士，世缘终浅道根深。
（乐天自江州司马除忠州刺史，旋以主客郎中知制诰，遂拜中书舍人。
轼虽不敢自比，然谪居黄州，起知文登，召为仪曹，遂忝侍従，出处老少大略相似，庶几复享此翁晚节闲适之乐焉。
）
次韵齐君见过
方回（元代）

从容谈笑猎文场，焉用椎锋更挽强。
政使成功能裂土，未如闻道许登堂。
勇捐将印机心息，深隐书帷古味长。
我亦暮年懒干禄，肯来同醉简编香。
寿州十咏·式燕亭
宋祁（宋代）

使君班春还，于焉街吾属。
四阿住翚棘，聊以便凉燠。
栋表飞云逝，题端邀月宿。
无德与斯人，式宴良自恧。
偈颂四十一首
释慧晖（宋代）

阳月今朝初夜间，霜风吹地过金关。
今宵分蓝开炉火，仁者眉毛烧却寒。
送邝将军元帅还郴古诗十首·其一
刘鹗（清代）

桓桓邝将军，讨贼奋英武。
所至缚贼奴，将以血釁鼓。
淮阴信无双，哙等焉足伍？
年富力正强，成功报明主。
飘流
晁说之（宋代）

飘流北客江之左，自问行藏语亦难。
江上即今无盗贼，浪中何日不风寒。
曹潘鼙鼓於兹见，王谢风流何处看。
归客不知朱雀好，但夸明月洛南湾。
轿中疲甚作绝句
虞俦（宋代）

谢雨还如祷雨时，篮舆顿撼不胜疲。两回往返千馀里，禄马交驰恐应之。
奉和袭美公斋四咏次韵。新竹
陆龟蒙（唐代）

别坞破苔藓，严城树轩楹。恭闻禀璇玑，化质离青冥。

色可定鸡颈，实堪招凤翎。立窥五岭秀，坐对三都屏。

晴月窈窕入，曙烟霏微生。昔者尚借宅，况来处宾庭。

金罍纵倾倒，碧露还鲜醒。若非抱苦节，何以偶惟馨。

徐观稚龙出，更赋锦苞零。
文伯仁秋岩飞瀑图
弘历（清代）

瀑奏琴瑟声，岩张锦绣色。锦绣较犹俗，琴瑟拟岂得。

高人世表致，声色讵能域。造物无尽藏，耳目之所食。
班师次拖陵
玄烨（清代）

战马初閒甲士欢，挥戈早已破楼兰。弥天星斗销兵气，照彻边山五月寒。
鹊桥仙
王之道（宋代）

霜风擢霁，云涛涨晚，更觉我心弥壮。一尊谁与醉西风，辄莫负、高吟胜赏。

致君才术，康时事业，到底不容闲放。十年湖海共樵歌，何幸出、阳春绝唱。
二叠 其九
刘克庄（宋代）

呕出心肝撚短髭，篱边沙际动移时。獠奴窃笑翁迂阔，因斲梅诗忘午炊。
秋雨过徐尔常园再宿海曙楼三首 其二
唐时升（明代）

老入欢娱地，谁能让少年。向来辞急盏，今夕趁繁弦。

坐密宫商切，情忘笑语颠。酒酣佯潦倒，双倚侍儿肩。
荞麦初熟刈者满野喜而有作
陆游（宋代）

城南城北如铺雪，原野家家种荞麦。
霜晴收敛少在家，饼饵今冬不忧窄。
胡麻压油油更香，油新饼美争先尝；猎归炽火燎雉兔，相呼置酒喜欲狂。
陌上行歌忘恶岁，小妇红妆穗簪髻。
诏书宽大与天通，逐熟淮南几误计。
送田道士归茅阜
仇远（元代）

我爱孟东野，君师田子方。
放舟游濑水，飞舄返华阳。
有酒须同酌，真情不可忘。
仙源桥下径，何日共徜徉。
蝉
宋祁（宋代）

晓腹清呼饱露津，本求仙蜕远嚣尘。
貂温范蜜非吾族，枉共花冠托此身。
新作景亭，程咏之提刑赋诗，次其韵
范成大（宋代）

小筑聊锄草棘荒，游人错比召南棠。
花边雾鬓风鬟满，酒畔云衣月扇香。
灿烂吟笺烦索句，淋漓醉墨自成行。
报章迟钝吾衰矣，终日冥搜谩七襄。
赠韦侍御黄裳二首 其二
李白（唐代）

见君乘骢马，知上太山道。此地果摧轮，全身以为宝。

我如丰年玉，弃置秋田草。但勖冰壶心，无为叹衰老。
奉送少司空李棠翁老师之金陵 其三
余继登（明代）

去去辞金马，行行向石头。台高曾宿凤，官古旧名鸠。

南北皆荣遇，江山足壮游。独令桃李士，日夜望仙舟。
寄晁以道
吕本中（宋代）

朝辞陉山清，暮宿赖水绿。往来百里间，得此意已足。

吾人少如愿，夫子更绝俗。闭门观易象，未用伤局促。

使我三日留，共此一室独。皎如岭头月，凛若霜后竹。

欲为斯文寿，以作学者福。洛阳佳少年，抚事多恸哭。

此其于圣学，何异狗尾续。宁知草玄翁，万事不挂目。

深湛而雅澹，亦不在反覆。吾祖早闻道，晚与夫子熟。

相期千载外，未得一世伏。渫山窜鼯鼬，晚日度鸿鹄。

谁能从公游，岁月如转烛。
咏月
王安石（宋代）

追随落日尽还生，点缀浮云暗又明。
江有蛟龙山虎豹，清光虽在不堪行。
题水弄山
杨筠（宋代）

曲曲溪流叠叠山，稻塍高下路回环。
晓暾初射林霏落，一道炊烟紫翠间。
过安乐山闻山上木共有文如道士篆符云此山乃
苏轼（宋代）

天师化去知何在，玉印相传世共珍。
故国子孙今尚死，满山秋共岂能神。
真人已不死，外慕堕空虚。
犹余好名意，满树写天书。
六月二十一日早行十六首
吴芾（宋代）

只爱湖光似镜平，那知汹涌作潮鸣。
直疑身在江船上，夜半更闻风雨声。
对菊花二首 其二
张耒（宋代）

躬耕遇岁真吾事，牛下齐儿妇妾歌。招饮风烟过閒日，绕篱栽菊可如何。
偈颂一百二十三首
释祖钦（宋代）

云影重重，山色蒙蒙。
天晴日出，柳绿花红。
云门大师飏下乾屎橛，进得清香遍地，
散为万物春风。
偈颂一百四十二首 其一一八
释广闻（宋代）

一升三合，拄杖头边。万水千山，草鞋跟底。未言先领，谁家灶里无烟。

撩起便行，是处井中有水。莫道空来又空去，许多途路不相辜。
送教谕李素改除浙江就禄养亲
夏原吉（明代）

罗湘振铎十馀年，今又携书上浙船。梅玉一枝天上赠，蒲帆半幅月中悬。

好披彩服同莱子，莫讶寒毡老郑虔。他日彤廷重考绩，春风台阁拟超迁。
仲春再雪与禅衲夜话
程公许（宋代）

蓬莱不肯著痴仙，放去湖山一任颠。
术不竞时甘敛退，僧知同趣喜留连。
春深半地雪盈尽，云破遥林月一弦。
拨尽灰寒吟未稳，不如欹枕惬昏眠。
客中遇雪不胜家山之思催晦庵写诗及书
赵蕃（宋代）

旅枕骤疑风彻屋，晓窗还见雪填渠。
梅花未放腊前蕊，雁足浑填别后书。
故意谁其哀范叔，倦游身自困相如。
赠言故愈绨袍赐，载路何须驷马车。
昼卧二首 其一
谢薖（宋代）

书魔才挽睡魔推，鼻息俄惊吼怒雷。梦到逍遥大庭馆，不堪檐外鸟惊回。
答何白英观察国琛见怀
朱凤标（清代）

不随南雁渡长沙，脱冕来乘薄笨车。能忍朝饥何必吏，堪娱莱彩便为家。

世情空逐浮云幻，壮志难回白日斜。同是故乡归未得，上林金树愧栖鸦。
画连篇（同诸公宴睢阳李太守，各赋一物）
高适（唐代）

君侯枥上骢，貌在丹青中。连毛连钱蹄铁色，

图画光辉骄玉勒。连行不动势若来，权奇蹴踏无尘埃。

感兹绝代称妙手，遂令谈者不容口。麒麟独步自可珍，

驽骀万匹知何有。终未如他枥上骢，载华毂，骋飞鸿。

荷君剪拂与君用，一日千里如旋风。
泰安道中
曹鉴伦（清代）

春林排障锦为屏，得得轮蹄渡浅汀。野蝶穿花晴散粉，新莺坐树暗梳翎。

柳条风动摇官绿，岱色云开拥帝青。拟上丹梯凌绝顶，眼空霄汉望沧溟。
对酒呈亲旧
顾邦英（清代）

山城秋雨歇，官舍晚烟开。峰影窗前落，河声云外来。

故人多卓荦，携手共徘徊。何以酬清夕，黄花酒一杯。
为吴司户作瓮天
项安世（宋代）

笔端随意出洪纖，康俗山前自在禅。
已把屋来嘲作瓮，更将诗在谄为天。
蛆浮蠛舞无多子，鹍运鹏游即大千。
敢向时人称万卷，不妨李渤但如拳。
小溪晓行
唐锦（明代）

望中漠漠总烟岚，风土殊方惜未谙。诗为愁多添日课，酒因情懒废朝酣。

鸟争楝子和霜堕，僧拾松枝带叶担。漠漠江云飞渐杳，满前新景向谁谈。
题竹轩
张九成（宋代）

老僧真好事，种竹绕禅房。
月出窗扉静，风来巾屦凉。
清香泛兰芷，幽韶咽笙簧。
何日林间去，归欤兴未忘。
黎解元庄严观音像见而赞之
郑刚中（宋代）

端严净妙，具慈悲相。
广大智慧，具慈悲心。
菩萨之心，如月在具。
具性无边，照亦不已。
我同众生，恭仰相貌。
誓同一切，行菩萨道。
六月初十夜闻蛩 其三
弘历（清代）

梧影扶疏月色流，阴虫苔际已先秋。畹兰圃蕙犹承露，任尔芳菲得久留。
上冯集贤
宋无（元代）

忠言如海胆如山，趣入金门虎鹏间。
玉笋晓班聊鹭序，紫檀春殿对龙颜。
气凌百辟星辰动，赋就三都造化开。
岂向长沙淹卖傅，淳风会见笔追还。
花舞
史浩（宋代）

奇花命以佳名，因其有香，尊之为客。欲知标格，请观一字之褒；爰藉品题，遂作群英之冠。适当丽景，用集仙姿。玉质轻盈，共庆一时之会；金尊潋滟，式均四坐之欢。女伴相将，折花入队。

念了，后行吹折花三台。舞，取花瓶。又舞上，对客放瓶，念牡丹花诗：花是牡丹推上首。天家侍宴为宾友。料应雨露久承恩，贵客之名从此有。

念了，舞，唱蝶恋花，侍女持酒果上，劝客饮酒。

贵客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台。舞转，换花瓶。又舞上，次对客放瓶，念瑞香花诗：花是瑞香初擢秀。达人鼻观通庐阜。遂令声价满寰区，嘉客之名从此有。

念了，舞，唱蝶恋花，侍女持酒果上，劝客饮酒。

嘉客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台。舞转，换花瓶。又舞上，次对客放瓶，念丁香花诗：花是丁香花未剖。青枝碧叶藏琼玖。如居翠幄道家妆，素客之名从此有。

念了，舞，唱蝶恋花。侍女持酒果上，劝客饮酒。

素客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念春兰花诗：花是春兰栖远岫。竹风松露为交旧。仙家剑佩羽霓裳，幽客之名从此有。

念了，舞，唱蝶恋花。侍女持酒果上，劝客饮酒。

幽客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念蔷薇花诗：花是蔷薇和如绮绣。春风满架晖晴昼。为多规刺少拘挛，野客之名从此有。

念了，舞，唱蝶恋花。侍女持酒果上，劝客饮酒。

野客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念酴醿花诗：花是酴醿纡翠袖。酿泉曾入真珠溜。更无尘气到杯盘，雅客之名从此有。

念了，舞，唱蝶恋花。侍女持酒果上，劝客饮酒。

雅客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念荷花诗：花是芙蕖冰玉漱。人间暑气何曾受。本来泥滓不相关，净客之名从此有。

念了，舞，唱蝶恋花。侍女持酒果上，劝客饮酒。

净客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念秋香花诗：花是秋香偏郁茂。姮娥月里亲栽就。一枝平地合登瀛，仙客之名从此有。

念了，舞，唱蝶恋花。侍女持酒果上，劝客饮酒。

仙客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念菊花诗：花是菊英真耐久。长年只有临风嗅。东篱况是见南山，寿客之名从此有。

念了，舞，唱蝶恋花。侍女持酒果上，劝客饮酒。

寿客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念梅花诗：花是寒梅先节候。调羹须待青如豆。为于雪底倍精神，清客之名从此有。

念了，舞，唱蝶恋花。侍女持酒果上，劝客饮酒。

清客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转，换花瓶。又舞上，次对客放瓶，念芍药花诗：芍药来陪群客后。矜其未至当居右。奇姿独许侍花王，近客之名从此有。

念了，舞，唱蝶恋花。侍女持酒果上，劝客饮酒。

近客之名从此有。多谢风流，飞驭陪尊酒。持此一卮同劝后。愿花长在人长寿。

舞唱了，后行吹三台，舞转换花瓶。又舞上花裀，背花对坐，唱折花三台：

算仙家，真巧数，能使众芳长绣组。羽軿芝葆，曾到世间，谁共凡花为伍。桃李漫夸艳阳，百卉又无香可取。岁岁年年长是春，何用芳菲分四序。

又唱：

对芳辰，成良聚，珠服龙妆环宴俎。我御清风，来此纵观，还须折枝归去。归去蕊珠绕头，一一是东君为主。隐隐青冥怯路遥，且向台中寻伴侣。

唱了，起舞后行吹折花三台一遍。舞讫相对坐，取盆中花插头上，又唱：

叹尘寰，乌兔走，花谢花开能几许。十分春色，一半遣愁，那堪飘零风雨。争似此花自然，悄不待、根生下土。花既无凋春又长，好带花枝倾寿醑。又唱：

又唱：

是非场，名利海，得丧炎凉徒自苦。至乐陶陶，唯有醉乡，谁向此间知趣。花下一杯一杯，且莫把、光阴虚度。八极神游长寿仙，蜾蠃螟蠕休更觑。

唱了，侍女持酒果置裀上，舞相对自饮。饮讫，起舞三台一遍，自念遣队：伏以仙家日月，物外烟霞。能令四季之奇葩，会作一筵之重客。莫不香浮绮席，影覆瑶阶。森然群玉之林，宛在列真之府。相逢今日，不醉何时。敢持万斛之流霞，用介千春之眉寿。欢腾丝竹，喜溢湖山。观者虽多，叹未曾有。更愿九重万寿，四海一家。屡臻年谷之丰登，永锡田庐之快乐。于时花骢嘶晚，绛蜡迎宵。饮散瑶池，春在乌纱帽上；醉归蕊馆，香分白玉钗头。式因天上之芳容，流作人间之佳话。尚期再集，益侈遐龄。歌舞既终，相将好去。

念了，后行吹三台出队。
和向相公见寄
寇准（宋代）

玉殿登科四十年，当时交友尽英贤。
岁寒唯有君兼我，头白犹持将相权。
蝶恋花·何物能令公怒喜
辛弃疾（宋代）

何物能令公怒喜？山要人来，人要山无意。恰似哀筝弦下齿，千情万意无时已。
自要溪堂韩作记，今代机云，好语花难比。老眼狂花空处起，银钩未见心先醉。
秋水阁记
钱谦益（清代）

阁于山与湖之间，山围如屏，湖绕如带，山与湖交相袭也。虞山，嶞山也。蜿蜒西属，至是则如密如防，环拱而不忍去。西湖连延数里，缭如周墙。湖之为陂为寖 者，弥望如江流。山与湖之形，经斯地也，若胥变焉。阁屹起平田之中，无垣屋之蔽，无藩离之限，背负云气，胸荡烟水，阴阳晦明，开敛变怪，皆不得遁去豪末。

阁既成，主人与客，登而乐之，谋所以名其阁者。

主人复于客曰：“客亦知河伯之自多于水乎？今吾与子亦犹是也。尝试与子直前楹而望，阳山箭缺，累如重甗。吴王拜郊之 台，已为黍离荆棘矣。逦迤而西，江上诸山，参错如眉黛，吴海国、康蕲国之壁垒，亦已荡为江流矣。下上千百年，英雄战争割据，杳然不可以复迹，而况于斯阁 欤？又况于吾与子以眇然之躯，寄于斯阁者欤？吾与子登斯阁也，欣然骋望，举酒相属，已不免哑然自笑，而何怪于人世之还而相笑与？”

客曰：“不然。于天地之间有山与湖，于山与湖之间有斯阁，于斯阁之中有吾与子。吾与子相与晞朝阳而浴夕月，钓清流而弋高风，其视人世之区区以井蛙相跨峙而以腐鼠相吓也为何如哉？吾闻之，万物莫不然，莫不非。因其所非而非之，是以小河伯而大海若，少仲尼而轻伯夷，因其所然而然之，则夫夔蚿之相怜，鯈鱼之出游，皆动乎天机而无所待也。吾与子之相乐也，人世之相笑也，皆彼是之两行也，而又何间焉？”

主人曰：“善哉！吾不能辩也。”姑以秋水名阁，而书之以为记。崇祯四年三月初五日。
杨花
楼钥（宋代）

杜门无绪看芳菲，见说杨花满路飞。
谢汝不随人冷暖，因风翻舞到柴扉。
赠写真胡生二绝句 其一
王庭圭（宋代）

欲貌卢溪真面目，非儒非佛亦非仙。莫将踏碓卢行者，唤作骑驴孟浩然。
谢王使君送旅费
戴复古（宋代）

风撼梅花雨，雾笼杨柳烟。
如何残腊月，已似半春天。
岁里无多日，闽中过一年。
黄堂解留客，时送卖诗钱。
句
史化尧（宋代）

文仙亭与远峰齐，纵目凭栏似此稀。
奉和圣制过王濬墓
张九龄（唐代）

汉王思钜鹿，晋将在弘农。入蜀举长算，平吴成大功。

与浑虽不协，归皓实为雄。孤绩沦千载，流名感圣衷。

万乘度荒陇，一顾凛生风。古节犹不弃，今人争效忠。
送王秘校岭南都讲学
宋庠（宋代）

高才尝负俗，公存此开荣。
却领淹中学，还为稷下卿。
槐依乡市绿，风入舞坛清。
稽古方知力，腾飞自有程。
送刘朝宗随州学正 其一
杨士奇（明代）

恳辞玉署投閒散，一住浔阳遂十年。小郡近连䢵子国，还将文学教英贤。
春雨中会西山佛迹
黄公度（宋代）

自喜平生山水心，公馀犹及此登临。
云埋古寺钟声远，花落空登烟雨深。
是处芳尊追胜概，几人寒勒度疏林。
都无春色一分在，况有尘寰万虑侵。
移家虎丘二首
沈璜（元代）

闲看蜂王放早衙，晚寻酒伴上浮槎。
墙东有个诗人老，短簿先生是一家。
翠蛟
吕奫（宋代）

我读坡诗醉眼开，翠蛟骑取借风雷。
直教大地沾霖雨，变作清凉不快哉。
秋日登临
苏正（明代）

海外寒云暝不开，望秋闲上夕阳台。
江流东去疑天尽，山气中浮觉雨来。
绿水平芜孤鸟下，白云空去断猿哀。
临高谩有沧洲想，愁向西风见雁回。
和松窗主人荐墨客诗
姚勉（宋代）

久不欹眠听说诗，心茅又塞介然蹊。
那能蚕雨鸣窗叶，徒自鸡天舞瓮醯。
诗态笑看云霭霭，客怀唤醒晓凄凄。
龙香惠我真安用，君有佳篇好自题。
晓行闻竹鸡二首
杨万里（宋代）

山行三日厌泥行，幸自今晨得一晴。
又听数声泥滑滑，情知浪语也心惊。
卜算子（燕）
刘克庄（宋代）

已怪社愆期，尚喜巢如故。过了清明未肯来，莫被春寒误。

常傍画檐飞，忽委空梁去。忘却王家与谢家，别有衔泥处。
句
欧阳炯（唐代）

古人重到今人爱，万局都无一局同。（《赋棋》，

见《韵语阳秋》）
题巴陵宰邓器先北窗
王炎（宋代）

权利炙手热，争道俱着鞭。
鸡鸣已盥栉，日莫未息肩。
中宵一假寐，梦想游钧天。
达人袖手观，方寸常超然。
冰壶不受暑，凛凛含清寒。
消摇北窗下，俯仰宇宙宽。
千诗句有眼，一曲琴无弦。
开尊对白堕，拂榻饱黑甜。
功名不挂念，气定神自閒。
渊明亦一出，未倦飞已还。
我常疑若人，本不欲闭关。
漫仕今墨绶，阅世垂苍颜。
卷舒各有时，隐显皆足贤。
先正文昌丞，玉立四近班。
风流被后昆，世以忠孝传。
丹扆新日月，黄图旧山川。
故家乔木高，义气许国坚。
前贤经济心，不在轩冕间。
才猷时所须，何得无里言。
高枕恐未稳，鸣珂终小骞。
煌煌汉元侯，事业光青编。
送邢遁山人
张方平（宋代）

忽悔轻抛云水来，便将鹤去指林斋。生涯琴剑外无物，日逐醉林中遣怀。

旧隐居常因梦到，尘游动是与心乖。送君翻自嗟羁滞，木叶脱时还计偕。
落花图咏
唐寅（明代）

溪水东流日转西，杏花零落草萋迷。
山翁既醒已然醉，野鸟如歌复似啼。
六代寝陵埋国媛，五陵车马斗家姬。
邻东谢却看花伴，陌上无心手共携。
诗偈 其一五九
庞蕴（唐代）

尘六门前唤，无情呼不入。二彼总空空，自然唇不湿。

从此绝因缘，葛五随缘出。惟有空寂舍，圆八同金七。
青门引（社日游云门）
黄裳（宋代）

鸿落寒滨，燕辞幽馆，西成万室，颦眉人少。自古云阶，洞门何处，南望数峰秋晓。千骑旌麾远，去寻直、忙中心了。佩声盘入，烟霞绝顶，谁闻欢笑。

当候青童相报。因待访仙人，长生微妙。置俎争来，四乡宴社，且看翠围红绕。似可扪青汉，到北扉、两城斜照。醉翁回首，丹台梦觉，钧天声杳。
都下作
楼云卧（宋代）

红尘车怼道，曾向闹中看。
贵贱人多等，利名心一般。
侯门崇嗜欲，客路薄孤寒。
谁肯翻然悟，寻仙求大丹。
读王谢传十二首 其八 谢康乐灵运
牛焘（清代）

虑澹能教物自轻，永嘉山色足怡情。如何自诩先成佛，身世无缘托四明。
赠项子后处士
韦骧（宋代）

介似于陵可谓清，老来志操益坚成。胁肩傅会羞衰俗，捽茹优坚尽此生。

祇以图书养高性，不繇林薮市虚名。谁编野史防遗逸，当为先生作独行。
张中允先生换诗三首
文同（宋代）

文行俱高妙，声名五十秋。
君恩来草泽，子舍上瀛洲。
有相身须尽，无谁泪不流。
庭前云盖石，长伴影堂愁。
句
刘镗（宋代）

草隥水流襜佩响，松梢月冷露珠圆。
次邓州界
韩愈（唐代）

潮阳南去倍长沙，恋阙那堪又忆家。心讶愁来惟贮火，

眼知别后自添花。商颜暮雪逢人少，邓鄙春泥见驿赊。

早晚王师收海岳，普将雷雨发萌芽。
雨中花（下汴月夜）
毛滂（宋代）

寒浸东倾不定。更奈舻声催紧。堤树胧明孤月上，暗淡移船影。

堤事十年愁未醒。渐老可禁离恨。今夜谁知风露里，目断云空尽。
偈颂二百零五首
释正觉（宋代）

岭头功德眼，倦足等闲垂。
红炉一点雪，直下廓亡依。
题仙居伟羌山六绝
陈襄（宋代）

四友之贤世莫如，白头须作一乡居。
此山不惜将钱买，叹息无人共结庐。
送李公辅赴宰宣城
张耒（宋代）

与君骑竹即同游，抱子相看发已秋。
莫惜往来勤马足，未须容易转船头。
君方搜句窗间岫，我已悬情天际舟。
抱椠石渠无所欲，劳君时致管城侯。
金缶魅诗
佚名（唐代）

色分蓝叶青，声比磬中鸣。七月初七夜，吾当示汝形。
道院杂兴
陆游（宋代）

龟堂有叟富神通，白发何妨两颊红。
先取山川来掌上，却移天地入壼中。
莺花不老非尘世，风月常新夺化工。
近作东篱君未见，一尊少住莫匆匆。
禽言六首 其四
李梦阳（明代）

提壶卢，壶卢提，盛酒背母私饷妻。妻可再得，母思罔极。
玉楼春 寄懒人
龚翔麟（清代）

鲈鱼乡远葡萄涨。全被青青钿朵障。镜澜双桨梦中划，钓影一丝风里飏。

红鳞六六难凭仗。不管愁人江北望。朝朝吹动卖饧箫，穿遍杏花疏雨巷。
诗 其一
寒山（唐代）

梵志死去来，魂识见阎老。读尽百王书，未免受捶拷。

一称南无佛，皆以成佛道。
梅魂
何梦桂（宋代）

香满罗帏凝不消，笛声吹断夜迢迢。霜蜚月落无寻处，欲倩青衣使者招。
十六观经颂 普往生观第十二
释遵式（宋代）

端想身生极乐界，莲华合闭身居内。华开见佛满虚空，水鸟树林宣法偈。
临川道士
利登（宋代）

晚觉儒冠误，力耕已不任。
风云入书史，日月送烟林。
古来一日养，人子百年心。
清风满天下，欲栖无寸阴。
太息复太息，孤云生暮岑。
喜晴
谢薖（宋代）

十日江村烟雨濛，晓来初快日升东。挼莎蕉叶展新绿，纵臾榴升开晚红。

得句又从山色里，发机浑在鸟声中。披衣出户眄四野，好在良苗怀晚风。
送李似之二首 其一
刘才邵（宋代）

中兴修政似周宣，共理聊烦命世贤。凋瘵气苏真肉骨，豪强胆落怯冰渊。

远猷岂合淹千里，温诏俄颁自九天。解释邦人去思恨，为言行复入陶甄。
白云寺
允祺（清代）

山高每出云，有寺在山上。谁向寺中游，白云自来往。
沁园春 庶姑冥寿，戚里命优演剧，示诸叔
范贞仪（清代）

百感填胸，千端交集，泪眼能晴。处危崖欹树，谋存完卵；

弱弓微缴，强护孤城。心力俱疲，惊魂几断，为问重泉知未曾。

凭谁报，只孤忠苏武，卧雪餐冰。

笙歌此日閒庭，对烛影炉烟怕不经。任春娇妙技，翻澜蝶翅；

王乔仙谱，脆炙鹅笙。笑语空喧，欢容莫睹，未若当年菽水承。

歌须止，有中山在座，涕泪横生。
谩兴五首 其五
弘历（清代）

王粲登楼众所云，漫誇俊逸鲍参军。葩经到此千馀载，只爱杜陵菽粟文。
曾总干以乃尊侍郎二诗见示和韵
李曾伯（宋代）

别公知阅几桑阴，玉笋山中旧隐寻。
郾暮联镳来自旧，泾舟共楫继由今。
一门翁季芝兰味，四海弟兄金石心。
塞上西风渐萧瑟，书来毋惜寄规箴。
寄桃源管明菩
陶弼（宋代）

野鹤孤云无定踪，桃花流水合相容。
夜来月满群山阁，知在秦人第几峰。
辟畺以诗送别即次原韵答之
李刚己（清代）

湘乡太傅轲雄俦，笔力横挽三千秋。吾师继之道益大，如开沧海朝群流。

罗珠网玉不知数，我瓦砾耳犹相收。束发受书今十载，足疲路远无时休。

扶摇羊角未能上，飞抢还作榆枋游。天寒岁晚林木死，风烟惨淡交龙虬。

凄绝曾张旧游处，白日一跌归冥幽。孤寒八百沦草莽，大帙三万开穷愁。

孰料纷拿燕雀际，鸾章凤质惊双眸。吐气刚如断马剑，论文高似元龙楼。

诸公谁司荐达事，蘋藻可以为神馐。昨来苦语更牵挽，归期已决焉能留。

事变真难巧历算，出处或作山灵羞。侯王将相亦人耳，空有馀责如山丘。
浣溪沙（过高邮）
谭宣子（宋代）

欲展吴笺咏杜娘。为停楚棹觅秦郎。藕花三十六湖香。

珠颗翠檠饶宿泪，玉痕红褪怯晨妆。小桥风月思凄凉。
次韵学士重阳雪中见招不赴前后十六首
洪皓（宋代）

六朝旧事欲条陈，正恐招忧又怆神。
玄豹成文须隐雾，嘉鱼式燕且邀宾。
方归晋事同韩起，敢望燕台致剧辛。
回首天南佳丽地，时时引领九江春。
第九十二法眼慧超颂
释义青（宋代）

巇崄行时问路难，有人相指北村南。长安无限人来往，几个无铃遇得关。
送友人
释今四（明代）

几年同采越山薇，此去天涯欲息机。黄菊满篱人独远，白云当路雁同归。

秋风拄杖还登岳，夜雨孤帆下钓矶。云水故交轻一别，暂时相失莫相违。
蝉
张问陶（清代）

槐黄满地午阴迟，耐尽炎凉代序时。吟苦每邀秋士和，心清难语夏虫知。

遍依碧树终无定，强伴金貂恐未宜。一枕故园风露冷，平芜落叶怅归期。
奉天行
孔平仲（宋代）

苍苍行露出苑门，孤城逼仄不可存。贼兵之来若风雨，顷刻城下皆云屯。

纷纷矢石蔽空黑，天子垂泣对将军。将军提笔书满背，城中白丁久夺气。

草车之焚虽已矣，云桥百尺虹蜺起。下瞰城中笑饮酒，乾陵赭袍拥朱紫。

朔方大将来赴急，彷徨中路不敢入。豺狼合从堪恸哭，翠华崎岖又巡蜀。

圣神文武何至此，堂上有人面如鬼。
生查子
洪适（宋代）

子月到盘洲，日影长添线。水退露溪痕，风急寒芦战。

终日倚枯藤，细看浮云变。洲畔有圆沙，招尽云边雁。
以诗句咏梅·冷蕊疎枝半不禁
方蒙仲（宋代）

梅亦有何好，花中偏得名。
只为淡生活，不傍闹门庭。
赎鸡
白居易（唐代）

清晨临江望，水禽正喧繁。凫雁与鸥鹭，游飏戏朝暾。

适有鬻鸡者，挈之来远村。飞鸣彼何乐，窘束此何冤。

喔喔十四雏，罩缚同一樊。足伤金距缩，头抢花冠翻。

经宿废饮啄，日高诣屠门。迟回未死间，饥渴欲相吞。

常慕古人道，仁信及鱼豚。见兹生恻隐，赎放双林园。

开笼解索时，鸡鸡听我言。与尔镪三百，小惠何足论。

莫学衔环雀，崎岖谩报恩。
兰陵王·桃花瘦
葛长庚（宋代）

桃花瘦。寒食清明前后。新燕子，禁得余寒，风雨把人苦。梅粒今如豆。减却春光多少。空自有，满树山茶，似语如愁卧晴昼。

幽人展襟袖。惜莺花未老，江山如旧。杜鹃声里同携手。叹陌上芳草，堤边垂柳。一春十病九因酒。愁来独搔首。

豆蔻。枝头小。应可惜年华，孤负时候。九十韶光那得久。问芍药觅醉，牡丹索笑。三万六千，能几度，君知否。
望仙门
张抡（宋代）

玉京清漏起微凉。好秋光。金杯潋滟酌琼浆。会仙乡。

新曲调丝筦，新声更飐霓裳。博山炉暖泛浓香。为寿百千长。
挽汾阳何北园二首 其一
何梦桂（宋代）

宇宙千年暮，丘山一老遗。头因忧世白，体为哭亲羸。

明月落何处，清风归去时。英魂招不返，回首北邙噫。
枕上
陆游（宋代）

断香犹在梦初回，灯似孤萤阖复开。
怪底诗情清彻骨，数声新雁枕边来。
偈颂一百零四首
释绍昙（宋代）

金轮王宅，恶业无多。
不知何事，生此妖魔。
打与狗噇顽不杀，好交恶水劈头浇。
游盘山归路口占
陈存懋（清代）

暮春残雪点征衣，晓起冲寒下翠微。胜境难忘情脉脉，名山乍别意依依。

岩前芝草劳僧赠，洞口桃花笑客归。万壑松涛千尺雪，结庐何日学忘机。
已巳七月游阳华
李长庚（宋代）

遥指断崖如削瓜，碧云一朵是阳华。
莫言空洞中无物，须信崭巉不可家。
已听泉声响环佩，更看山色媚烟霞。
一邱一壑平生事，不觉归鞍带暝鸦。
对酒五首
白居易（唐代）

巧拙贤愚相是非，何如一醉尽忘机。

君知天地中宽窄，雕鹗鸾皇各自飞。

蜗牛角上争何事，石火光中寄此身。

随富随贫且欢乐，不开口笑是痴人。

丹砂见火去无迹，白发泥人来不休。

赖有酒仙相暖热，松乔醉即到前头。

百岁无多时壮健，一春能几日晴明。

相逢且莫推辞醉，听唱阳关第四声。

昨日低眉问疾来，今朝收泪吊人回。

眼前流例君看取，且遣琵琶送一杯。
从军行
杨炯（唐代）

烽火照西京，心中自不平。
牙璋辞凤阙，铁骑绕龙城。
雪暗凋旗画，风多杂鼓声。
宁为百夫长，胜作一书生。
赵运干秩满经由寄怀任舍人直院九日
韩淲（宋代）

季月黄花酒，今还过玉溪。野僧谈众妙，林叟祇孤暌。

滕阁有前境，胥山无别蹊。会须直学士，霄汉记閒栖。
大涤洞天留题
赵观复（宋代）

不作翠蛟诗，独赋上池水。
凿开自渊源，鉴观湛然止。
岂惟白心事，且似明□底。
松风生晚清，暑夜看晨起。
二瓢饷内热，透彻□若髓。
汇流接山腰，放溜达润尾。
当其保持盈，一丈若纵侈。
□轮争道来，三板拥清泚。
飞帘从天下，众吼乱石里。
溅珠忽寻丈，洒面寸尺咫。
恭惟坡仙翁，学道老不已。
每言杭有缘，来往即乡里。
自题九锁篇，景物相刃靡。
亲闻众妙玄，金丹起人死。
新名揭亭户，空翠冷栏几。
易求水之形，难造水之理。
与君论源流，或者未剧此。
挽文魁母齐魏国夫人三首 其一
邓剡（宋代）

客谈剪髻德，邻识断机心。梭壁风云早，谖春雨露深。

安舆神物相，归旐路足钦。滂母犹难比，生儿振古今。
朱朝宗割爱嫁遣侍儿忘情如此是可尚也因作忘情吟以道哀怨之意
蔡戡（宋代）

风流汉署尚书郎，蛾眉列屋呈新妆。中有一人十四五，雪肤花艳倾后房。

妒宠负恃亦常理，何乃弃置行路傍。妾如桃李眩颜色，君如铁石为心肠。

忆昔赠君绿绮琴，佳期密意寓琴心。白雪阳春世寡和，高山流水谁知音。

燕子楼中空寂寞，凤凰台上忍登临。瓶沉簪断不堪说，钗分镜破何由寻。

君不见韩退之，绛桃柳枝二侍儿。别来柳枝已飞去，故作镇州初归诗。

又不见白乐天，小蛮樊素争取怜。晚年樊素欲谢遣，因赋不能忘情篇。

从来我辈情所钟，绵绵此恨今古同。世间尤物最为累，须信万事浮云空。

二公号为知道者，未免爱欲缠胸中。果能脱去如敝屣，自古未有贤于公。

料得文君对长卿，小窗时鼓一再行。幽愁暗恨欲备写，离鸾别鹤难成声。

知君手种堂前柳，春风披拂还轻盈。怜新弃旧似浅薄，如君未必真忘情。
江陵寄翰林韩偓学士
贯休（唐代）

久住荆溪北，禅关挂绿萝。风清闲客去，睡美落花多。

万事皆妨道，孤峰谩忆他。新诗旧知己，始为味如何。
赠何木山需选南还
庞嵩（明代）

一元淑气回磅礴，阳光布暖先旸壑。群材长养年复年，大可栋梁小榱桷。

明王治举开明堂，偏遣求材罗四方。寸长寸短亦兼取，千山万卉无留良。

古来效用均为贵，低昂岂必分洪细。方虔斫削固自天，莫怨工师与匠艺。

君不见孔氏师，乘田委吏何曾卑。又不见赵中令，始从记室匡时政。

君行三载期有为，功成巨室原同归。
导引·受遗仍几
佚名（宋代）

受遗仍几，负扆拥文明。勤翼助持盈。徽音不独流笙管，青册更峥嵘。羽軿上汉玉衣轻。隙驷去无程。宸心追远严成配，亿世乡粢盛。受天明命，作汉发灵长。龙日梦休祥。真人承体应图箓，庆祚启无疆。望舒未满殒清光。舜慕极旻苍。祢宫崇祔申追养，禘祫复蒸尝。
哀虢县令犹子箅 其二
张舜民（宋代）

艰生数寸得能孤，满望亭亭百尺馀。霜雪未零摧折去，不材何用腹心枯。
行役
乔世宁（明代）

行役何仓皇，登涉念徒御。
白日息虞渊，行子在中路。
杪秋多悲风，摇落不可顾。
我非草与本，胡为被霜露。
不辞霜露侵，但恐岁云暮。
三叠 其四
仇远（元代）

饱吃芹宫饭，饥寒未迫身。公侯方重老，妻子莫忧贫。

踪迹新丰客，心期画邑人。皇荂歌一曲，聊以和阳春。
齐天乐 董竹沙亡兄苔石，尝寓焦山松寮阁，竹沙追赋焦山夜话诗
蒋春霖（清代）

千帆影里斜阳望，危阑醉中同倚。海气浮山，江声拥树，闪闪灯红萧寺。

高谈未已。任夜鹊惊枝，睡蛟吟水。笑指天东，一丸霜月荡潮尾。

西风空想欬唾。似霏霏玉屑，吹散烟际。瘗鹤铭寒，盟鸥会冷，画出孤峰憔悴。

啼鹃万里。怕化作秋声，醉魂惊起。凉露沈沈，断鸿悲暗苇。
赠刘都使
李白（唐代）

东平刘公干，南国秀馀芳。一鸣即朱绂，五十佩银章。

饮冰事戎即，衣锦华水乡。铜官几万人，诤讼清玉堂。

吐言贵珠玉，落笔回风霜。而我谢明主，衔哀投夜郎。

归家酒债多，门客粲成行。高谈满四座，一日倾千觞。

所求竟无绪，裘马欲摧藏。主人若不顾，明发钓沧浪。
游东禅寺
徐大方（宋代）

溪流□□韵，路入□□根。刘阮□□□，萧疏松石门。
秋思
陆游（宋代）

闲愁正可资诗酒，小疾安能减食眠。
一亩旋租畦菜地，千钱新买钓鱼船。
寓吴门十首 其三
陈造（宋代）

诸公念我闲无食，粟继舆台扣户频。眼底梅花还索笑，酒肠诗胆已轮囷。
过文与也墓下
冷士嵋（明代）

不道寻君薤露边，一抔官陇卧荒烟。
山深路僻人来少，野草茫茫没墓田。
元夕同张计部常比部张大行宴集
卢龙云（明代）

频年多道路，良会总他乡。百里星还聚，千金夜可长。

灯花迎客笑，火树接邻光。愁病消强半，清歌复几觞。
韩孟郁招同诸子集鸡鸣寺阁
区怀瑞（明代）

山榭冠云堞，夕晖四望通。香雨古梵歇，薄烟初挂笼。

开尊待兰月，解带谡松风。萧瑟递遥响，泠然宾御中。

孤清照溪练，群碧引湖筒。长言振万壑，竞爽凌秋空。

金波汎淮渎，玉峙颓华嵩。西园杳千古，河朔将无同。

谁能效楚能，饮泣新亭东。且逐棹歌还，别渚遵来鸿。
江上送客
白居易（唐代）

江花已萎绝，江草已消歇。远客何处归，孤舟今日发。

杜鹃声似哭，湘竹斑如血。共是多感人，仍为此中别。
夜读诗卷
杨万里（宋代）

幽屏元无恨，清愁不自任。
两窗雨横卷，一读一沾襟。
秪有三更月，知予万古心。
病来谢杯杓，吟罢重长吟。
五月廿八日即席再别友兰三姊
那逊兰保（清代）

离筵相对暗伤神，总觉衷情话未真。握手殷勤无别嘱，尺书早寄故乡人。
福安寺
闵希声（宋代）

骖鹤凌空载旧经，至今风月有馀清。轩窗物外无尘到，芝朮香中作眼明。

沙鸟宛疑凫𤉱翥，露蜂犹学玉箫声。高僧不厌庸人扰，煮茗欣颜每见近。
北湖暮春十首 其五
周紫芝（宋代）

几日春风自在颠，谁家相唤上鞦韆。难留花住那堪雨，不奈天寒更禁烟。
懒
刘克庄（宋代）

向来乐此不为疲，太息龙钟迫耄期。
鼓未挝三先就睡，书才数叶已停披。
护篝妾喜烘衣晏，拂袖宾嗔倒屣迟。
一事切身犹自力，扶衰抱甕灌园葵。
送康司业诗
杨维桢（元代）

赫赫胄监，礼乐攸司。
祭酒长之，师氏贰之。
明天子作，我民■极。
何以播教？师氏有职。
惟明天子，惟烈祖是，因烈祖始。
受命肇立成均，天子戾止。
作尔多士，多士济济。
惟天子使，曰若康公，穆穆雍雍。
多士济济，惟言来从。
天子问道，其言如钟。
天子广化，其德如风。
维桢作颂，配于乐工。
应天长·石城山下桃花绽
冯延巳（五代）

石城山下桃花绽，
宿雨初收云未散。
南去棹，北归雁，
水阔天遥肠欲断。
倚楼情绪懒，
惆怅春心无限。
忍泪蒹葭风晚，
欲归愁满面。
偶书五首
司空图（唐代）

情知了得未如僧，客处高楼莫强登。

莺也解啼花也发，不关心事最堪憎。

自有池荷作扇摇，不关风动爱芭蕉。

只怜直上抽红蕊，似我丹心向本朝。

曾看轻舟渡远津，无风著岸不经旬。

只缘命蹇须知命，却是人争阻得人。

上谷何曾解有情，有情人自惜君行。

证因池上今生愿，的的他生作化生。

新店南原后夜程，黄河风浪信难平。

渡头杨柳知人意，为惹官船莫放行。
【双调】落梅风　雪中十事　贫儿翳桑
陈德和（元代）

茶烟细，酒力微，都不索比评风味。翳桑儿悄声私自提：省可里腊前呈瑞！　谢女比絮
骚人谢，女论吟，雪飘时絮飞还恁？七言句儿夸到今，偏梨花比他争甚？　袁安高卧
身贫暴，志趣高，羡袁安那时清操。纵如今闭门僵睡著，道是尽教他忍寒干
傲。　陶谷烹茶
龙团细，蟹眼肥，竹炉红小窗清致。试烹来是觉风韵美，比羊羔较争些滋味！　浩然骑驴
穷东野，忒好奇，冻得来战钦钦地。待吟诗满前都是题，偏则么灞桥驴背。　李击鹅
翻银汉，战玉龙，遍乾坤似粉妆胡洞。击鹅群乱军成了大功，全不道蓝关路
马蹄难动。　孙康映雪
无灯蜡，雪正积，想孙康向学勤力。映清光展书读较毕，待天明困来恰睡。　游杨侍立
立来倦，睡未足，觑门前雪深迷路。师父觉来迟半步，忍不得也索回去。　泛剡王猷
乘雪夜，访故人，剡溪冰短篷难进。冻归来怕人胡议论，强支吾道“兴来还
尽。”　寒江钓叟
寒江暮，独钓归，玉蓑披满身祥瑞。他道纵如图画里，则不如销金帐暖烘烘
地。
题大安铺
赵善扛（宋代）

行役何时歇，崇安复大安。
已惊桥壹线，更畏岭千盘。
过雨吹烟碧，近风落叶丹。
僧闲吾每羡，今日共蹒跚。
途中
张咏（宋代）

人情到底重官荣，见我东归夹路迎。
不免旧溪高士笑，天真丧尽得浮名。
游武夷
陈宓（宋代）

冰溪凛凛九回曲，玉壁岩岩两面开。
舟逆急湍分寸上，奇峰细得看崔嵬。
青县晚泊
陈奉兹（清代）

澄波滋落晖，潞水引早秋。近舍光欲敛，远墟照未收。

瞻林会归光，吾亦泊其舟。软莎如壁毯，居人分坐俦。

老翁弄其孙，嬉笑时抱头。水边委剉草，同伺驴与牛。

月出凉风来，长禾动悠悠。城郭去京远，不识见吏愁。
鸡笼山房雨霁
朱曰藩（明代）

客楼睡起西日曛，钟山曳曳拥归云。
镜中岛屿后湖出，花外池台上苑分。
何处攀龙光禄宴，当年怨鹤草堂文。
残英尽及东林醉，莫遣流莺醒后闻。
入栖贤山逢朱大
朱长春（明代）

日照栖贤白，空山步正赊。
谷禽飞避客，樵子领归家。
野食烹秋菽，荒篱对涧花。
偶然逢故旧，小坐说桑麻。
句
释本逸（宋代）

医王不是无方义，千里苏香象不回。
闻姚元白南还已过徐州
欧大任（明代）

书寄彭城雁已还，春风先到秣陵关。梦中不记黄楼上，万里天涯一片山。
晚至圣恩寺宿四宜堂
张冈（清代）

暮随白云至，山月尚未出。言寻石门幽，谷口烟萝密。

欣逢采樵石，招我入禅室。昙花空外香，石溜岩下急。

虚堂面五湖，碧动轩窗色。浮生疲津梁，兹焉偶栖息。

闻钟寒不眠，风竹声萧瑟。
点绛唇（金陵府会鼓子词）
侯置（宋代）

春日迟迟，柳丝金淡东风软。绿娇红浅。帘幕飞新燕。

玉帐优游，赢得花间宴。香尘远。暂停歌扇。□醉深深院。
虎迹
钱闻诗（宋代）

渊明与虎两相忘，虎至渊明在醉乡。
一啸风生下山去，依然爪迹枕痕傍。
贫病有感
王端淑（清代）

才已行贫运，偏增新病魔。镫花虚拟结，鹊语几番讹。

针指能生睡，诗篇强自哦。寒风吹瘦骨，酌茗亦阳和。
春日农圃言 其二
孙元衡（清代）

步入西园中，三径被苔藓。瓜叶尽绵蛮，归心欣欲展。

老圃为我言，此乐良不浅。瓜田初辟时，滋蔓甚繁衍。

子母互钩带，陆离灿朝睍。凿破水晶寒，琢成红玉软。

远产珍先时，岁输例常典。
再用韵赋木犀
虞俦（宋代）

高枝曾折记前回，晚路重逢叹滞才。
天上移来和月种，人间占得及秋开。
香浮翠葆花藏叶，景动燃犀酒映杯。
犹有黄花堪殿后，为渠留恋为渠催。
听曹道士弹琴二首 其二
谢薖（宋代）

小窗疏箔列仙家，弹尽遗音晚景斜。贺老当年定场屋，虚将妙曲付琵琶。
艮岳百咏 百花屏
李质（唐代）

众香芬馥著人衣，云母光寒露未晞。围得春风胜绣幕，纷纷红紫斗芳菲。
为王师宣子寿
释宝昙（宋代）

已办香山铁石心，未妨富贵日侵寻。
荔枝黄压腰围重，琥珀红侵盏晕深。
鸾镜黛眉无此画，雁行银甲有馀音。
剩呼歌舞为君寿，道眼何曾外物侵。